Broj: 711-I-1745-P-296-18/20-20-8

Zagreb, 18. rujna 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu ZSSI), **u predmetu dužnosnika Igora Brajdića, zamjenika gradonačelnika Grada Bjelovara**, pokrenutom Odlukom broj: 711-I-1374-P-296-18/19-08-8 od 29. ožujka 2019.g. i Odlukom broj: 711-I-445-P-296-18/20-12-8 od 22. studenoga 2020.g., na 98. sjednici, održanoj 18. rujna 2020.g., donosi sljedeću

**ODLUKU**

1. **Obustavlja se postupak protiv dužnosnika Igora Brajdića, zamjenika gradonačenika Grada Bjelovara, pokrenut Odlukom broj: 711-I-1374-P-296-18/19-08-8 od 29. ožujka 2019.g., zbog moguće povrede članka 16. stavka 1. ZSSI-a koja proizlazi iz propusta prijenosa upravljačkih prava na temelju udjela u vlasništvu trgovačkog društva Hidroregulacija d.d. na povjerenika, s obzirom da je u postupku utvrđeno da je dužnosnik nakon nasljeđivanja predmetnih dionica poduzeo potrebne radnje s ciljem usklađivanja svog postupanja s odredbom članka 16. ZSSI-a.**
2. **Utvrđuje se da se dužnosnik Igor Brajdić, zamjenik gradonačelnika Grada Bjelovara, nalazio u situaciji sukoba interesa iz članka 2. stavka 2. podstavka 2. ZSSI-a prilikom sudjelovanja u donošenju odluka Skupštine trgovačkog društva Vodne usluge d.o.o. o davanju razrješnice predsjedniku i članovima Uprave toga trgovačkog društva, i to dana 26. lipnja 2017.g. za vođenje poslova društva u 2016.g. i dana 27. lipnja 2018.g. za vođenje poslova društva u 2017.g., s obzirom da su predsjednik i jedan od članova Uprave odlučivali o stupanju u poslovne odnose i sklapali ugovore s trgovačkim društvom Hidroregulacija d.d. u kojem je otac dužnosnika, a kasnije i sam dužnosnik imao više od 0,5% udjela u vlasništvu.**

Obrazloženje

Povjerenstvo je na 44. sjednici održanoj dana 29. ožujka 2019.g. donijelo odluku o pokretanju postupka protiv dužnosnika Igora Brajdića, zamjenika gradonačelnika Grada Bjelovara, zbog moguće povrede članka 16. stavka 1. ZSSI-a koja proizlazi iz propusta prijenosa upravljačkih prava na temelju udjela u vlasništvu trgovačkog društva Hidroregulacija d.d. na povjerenika.

Na odluku o pokretanju postupka dužnosnik je u zakonom propisanom roku dostavio pisano očitovanje u kojem u bitnome navodi da ni na koji način nije utjecao na donošenje odluka Uprave trgovačkog društva Vodne usluge d.o.o. o stupanju u poslovne odnose s društvom Hidroregulacija d.d. Dužnosnik nadalje navodi da je trgovačko društvo Vodne usluge d.o.o. samostalna pravna osoba i subjekt koji u svom poslovanju postupa odgovorno, transparentno i sukladno važećim propisima Republike Hrvatske. Uprava društva samostalno zastupa društvo, vodi poslove društva i donosi sve poslovne odluke na vlastitu odgovornost. Skupština društva, čiji je dužnosnik član, nije imala saznanja niti je utjecala na donošenje odluka Uprave o sklapanju ugovora s trgovačkim društvom Hidroregulacija d.d. u kojem je imatelj dionica bio dužnosnikov pok. otac, a kasnije i sam dužnosnik. U prilog navedenom, dužnosnik se poziva na očitovanje predsjednika Uprave trgovačkog društva Vodne usluge d.d. broj: 01-308/1/2019 od 11. ožujka 2019.g. u kojem se ističe kako nitko od članova Skupštine trgovačkog društva Vodne usluge d.d. nije raspravljao niti sudjelovao u donošenju odluka o stupanju u poslovni odnos s trgovačkim društvom Hidroregulacija d.d. te da se nakon provedenih postupaka javne nabave izbor izvođača vrši primjenom odredbi Zakona o javnoj nabavi, a postupke provodi certificirani ovlaštenik za javnu nabavu. Predsjednik Uprave društva Vodne usluge d.d. u svom očitovanju još navodi da je trgovačko društvo Hidroregulacija d.d. dugogodišnji poslovni partner trgovačkog društva Komunalac d.o.o. koje je pravni prednik društva Vodne usluge d.o.o., a koje je jedno od rijetkih društava na području Bjelovarsko-bilogorske županije s potrebnim kapacitetom za značajnije infrastrukturne radove.

Dužnosnik nadalje ističe da Skupština društva Vodne usluge d.o.o. nema objektivno nikakvih mogućnosti utjecanja na postupke koji se provode sukladno Zakonu o javnoj nabavi s obzirom da nakon provedenih postupaka Uprava odlučuje o sklapanju ugovora s najpovoljnijem izvođačem. Dužnosnik navodi da bi za utjecaj na odluku o odabiru ponuđača, trebao utjecati na sve razine odlučivanja, od službenika koji provodi javnu nabavu do cijele Uprave društva, kao i na preostala dva člana Skupštine, što je u praksi nemoguće. Stoga su odluke Uprave društva i ugovori sklopljeni s trgovačkim društvom Hidroregulacija d.d. rezultat strogo autonomnih i reguliranih procesa u kojima dužnosnik kao član Skupštine trgovačkog društva Vodne usluge d.o.o. nije niti mogao sudjelovati s obzirom da Skupština nema mogućnost sudjelovanja u donošenju takvih odluka.

Dužnosnik nadalje navodi da dionice društva Hidroregulacija d.d. nisu na tržištu dionica te se istima ne može trgovati, a dužnosnikovom ocu je posljednja dividenda isplaćena u 2010.g. za 2009.g.

U odnosu na prijenos 1397 dionica trgovačkog društva Hidroregulacija d.d. na povjerenika dužnosnik ističe da u svojoj imovinskoj kartici nikad nije zatajio ili prikrio podatak o vlasništvu nad tim dionicama. Naime, dužnosnik je odmah po stjecanju navedenih dionica zatražio mišljenje Povjerenstva oko postupka prijenosa dionica na treću osobu. U danom mišljenju koje je Povjerenstvo donijelo 4. rujna 2018.g. navodi se: „člankom 8. stavkom 2. ZSSI-a propisano je da ako je tijekom obnašanja dužnosti došlo do promjene glede imovinskog stanja, dužnosnici su dužni o tome podnijeti izvješće Povjerenstvu istekom godine u kojoj je promjena nastupila.“ Dužnosnik pojašnjava da je promjena u pogledu obveze određene člankom 16. stavkom 1. ZSSI-a izvršena do kraja godine u kojoj je došlo do promjene u imovinskom stanju. Također, u izvješću o imovinskom stanju podnesenom 20. rujna 2018.g. u rubrici „Napomena“ dužnosnik je naveo da je u tijeku prijenos dionica na drugu osobu, što dokazuje njegovu namjeru postupanja u skladu s obvezama propisanim člankom 16. stavkom 1. ZSSI-a. Postupak prijenosa dionica trajao je i zbog činjenice da je dužnosnik od Središnjeg klirinškog depozitarnog društva d.d. zatražio podatak o tome koji postatak udjela u vlasništvu čini dužnosnikovih 1397 dionica, odnosno radi li se o 0,5% ili više udjela u vlasništvu trgovačkog društva.

Dužnosnik nadalje navodi da je od trenutka stjecanja dionica postupao odgovorno i s namjerom pridržavanja odredbi ZSSI-a te je u imovinskoj kartici na vrijeme prijavio namjeru prijenosa dionica na drugu osobu. Čim je SKDD službeno dostavio podatak o postotku dionica, dužnosnik navodi da je odmah pristupio prijenosu dionica sklapanjem ugovora o prijenosu dionica na drugu fizičku osobu. Navedeni ugovor ovjeren je kod javnog bilježnika Marije Čulo Poljak br. OV-7332/2018 dana 14. prosinca 2018.g.

Dužnosnik završno ističe da odredba članka 16. stavka 1. ZSSI-a ne određuje obvezu prijenosa dionica bez odlaganja, odnosno ne definira zakonski rok za prijenos dionica na drugu osobu. Dužnosnik navodi da je, temeljem danog mišljenja Povjerenstva, u imovinskoj kasrtici od 17. prosinca 2018.g. naveo da više nije vlasnik 1397 dionica trgovačkog društva Hidroregulacija d.d. te stoga nije imao razloga sumnjati da nije pravovaljano i pravovremeno izvršio promjene u izvješću o imovinskom stanju, odnosno da bi postojao mogući sukob interesa.

U privitku očitovanja dužnosnik je dostavio mišljenje Povjerenstva broj: 711-I-1241-M-109/18-02-18 od 4. rujna 2018.g., obavijest SKDD-a o stanju računa Igora Brajdića na dan 20. rujna 2018.g., potvrdu o isplati dividende broj: 01-269/2019.g. izdanu od strane trgovačkog društva Hidroregulacija d.d. iz koje proizlazi da je posljednja dividenda isplaćena u 2010.g. za 2009.g. te da nakon toga pok. ocu dužnosnika, niti samom dužnosniku nije isplaćivana dividenda.

Povjerenstvo je potom u istom predmetu na 70. sjednici održanoj 22. studenoga 2020.g. donijelo odluku o pokretanju postupka protiv istog dužnosnika radi utvrđivanja je li bio u situaciji sukoba interesa iz članka 2. stavka 2. podstavka 2. ZSSI-a prilikom sudjelovanja u donošenju odluka Skupštine trgovačkog društva Vodne usluge d.o.o. o davanju razrješnice predsjedniku i članovima Uprave toga trgovačkog društva, i to dana 26. lipnja 2017.g. za vođenje poslova društva u 2016.g. i dana 27. lipnja 2018.g. za vođenje poslova društva u 2017.g., s obzirom da su predsjednik i jedan od članova Uprave odlučivali o stupanju u poslovne odnose s trgovačkim društvom Hidroregulacija d.d. u kojem je otac dužnosnik, a kasnije i sam dužnosnik imao udjele u vlasništvu.

Dužnosnik je i na ovu odluku, u zakonom propisanom roku, dostavio pisano očitovanje u kojem u bitnome ponavlja navode iz prethodnog očitovanja te ističe da je njegov pok. otac bio mali dioničar koji nije mogao utjecati na odluke ili poslovanje društva Hidroregulacija d.d. Vezano za davanje razrješnica članovima Uprave trgovačkog društva Vodne usluge d.o.o. dužnosnik navodi da navedeno ne može predstavljati oblik sukoba interesa s obzirom da Skupštinu društva Vodne usluge d.o.o. čine tri člana, a odluke se donose većinom glasova pa glas dužnosnika nije prevladavajući. Također, poslovni odnosi između trgovačkih društava Vodne usluge d.o.o. i Hidroregulacija d.d. rezultat su odluka koje donosi Uprava društva Vodne usluge d.o.o. koja je kroz godine pokazala da stupa u pouzdane i provjerene poslovne odnose te Skupština nije imala opravdanih razloga sumnjati u odluke Uprave društva, posebice ako su odluke rezultat strogo kontroliranih procesa unutar društva koji se provode sukladno važećim zakonskim propisima. S obzirom da dionice društva Hidroregulacija d.d. već dulji niz godina nisu na tržištu niti se dioničarima isplaćuje dividenda, dužnosnik ne vidi svoj privatni interes niti korist u davanju razrješnica članovima Uprave, tim više što u dosadašnjem poslovanju društva Uprava nije prouzročila nikakvu štetu niti počinila povredu važećih propisa, što bi isključilo davanje razrješnice. Dužnosnik nadalje smatra da je odluka Povjerenstva kontradiktorna s obzirm da se u samoj odluci navodi da su udgovori sklopljeni između trgovačkog društva Vodne usluge d.o.o. i Hidroregulacija d.d. na temelju provedenih postupaka javne nabave na koje dužnosnik nije mogao utjecati.

Povjerenstvo je o navedenom predmetu raspravljao na 88. sjednici održanoj 5. lipnja 2020.g. na kojoj je bio prisutan i dužnosnik koji je tom prilikom u bitnome naveo da je tražio mišljenje Povjerenstva u rujnu 2018.g. te je dano mišljenja protumačio na način da prijenos upravljačkih prava na temelju udjela u vlasništvu trgovačkog društva Hidroregulacija d.d. treba izvršiti do kraja godine u kojoj je stekao predmetne dionice. Dužnosnik je nadalje naveo da je u trenutku stjecanja dionica nasljeđivanjem znao broj dionica koje je naslijedio, međutim nije znao o kojem postotku udjela u vlasništvu se radi te je navedeni podatak morao zatražiti od SKDD-a.

Na 88. sjednici Povjerenstvo nije donijelo meritornu odluku zbog potrebe za utvrđivanjem dodatnih činjenica.

Povjerenstvo je o istom predmetu ponovno raspravljalo na 98. sjednici kojoj je dužnosnik također osobno pristupio te je u bitnome naveo da je ostavinska rasprava iza pok.oca bila 5. lipnja 2018.g. te je istoga dana rješenje o nasljeđivanju postalo pravomoćno. Dužnosnik je nakon toga 22. kolovoza 2020.g. samoinicijativno zatražio mišljenje Povjerenstva vezano za nasljeđivanje dionica. Dužnosnik nadalje ukazuje na članak 8. stavak 2. ZSSI-a kojim je propisano da ako je za vrijeme obnašanja javne dužnosti došlo do bitne promjene glede imovinskog stanja, dužnosnik je dužan o tome podnijeti izvješće Povjerenstvu istekom godine u kojoj je promjena nastupila. Dužnosnik je 20. rujna, dakle i prije isteka godine u kojoj je promjena nastupila podnio izvješće o imovinskom stanju i u istom naveo dionice trgovačkog društva Hidroregulacija d.d., kao i podatak da nije izvršen prijenos upravljačkih prava na treću osobu, ali da je prijenos u tijeku. Dužnonik je ponovno u 21. prosinca 2020. g. podnio Povjerenstvu izvješće o imovinskom stanju u kojem je naveo da je zaključen ugovor o prijenosu dionica sa fizičkom osobom koji je dana 14. prosinca ovjeren kod javnog bilježnika te je poslan u SKDD na provedbu.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada:

- privatni interes dužnosnika utječe na njegovu nepristranost u obavljanju javne dužnosti,

- se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili

- privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 2. ZSSI-a propisano je da se dužnosnikovi srodnici po krvi u uspravnoj lozi smatraju članom obitelji dužnosnika, a stavkom 5. istog članka propisano je da su članovi obitelji dužnosnika s dužnosnikom povezane osobe. Slijedom navedenoga, dužnosnikov otac smatra se članom obitelji dužnosnika te kao takav s dužnosnikom povezanom osobom u smislu ZSSI-a.

Člankom 8. stavkom 2. ZSSI-a propisano je da ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu, istekom godine u kojoj je promjena nastupila.

Člankom 16. stavkom 1. ZSSI-a propisano je da će dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim osobe iz članka 4. stavka 5. istog Zakona ili posebno tijelo. Ta osoba (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Člankom 3. stavkom 1. podstavkom 43. ZSSI-a propisano je da su gradonačelnici i njihovi zamjenici dužnosnici smislu odredbi ZSSI-a. Uvidom u Registar dužnosnika koji ustrojava i vodi Povjerenstvo utvrđeno je da Igor Brajdić obnaša dužnost zamjenika gradonačelnika Grada Bjelovara, počevši od 8. lipnja 2017.g. te je stoga povodom obnašanja navedene dužnosti obvezan postupati sukladno odredbama ZSSI-a.

Uvidom u podatke sudskog registra Trgovačkog suda u Bjelovaru utvrđeno je da je pod matičnim brojem subjekta 010027866, OIB: 54088531631 upisano trgovačko društvo Hidroregulacija d.d. Uvidom u povijesni izvadak iz sudskog registra za navedeno trgovačko društvo utvrđeno je da dužnosnik Igor Brajdić u istom ne obavlja niti je obavljao funkciju člana uprave niti nadzornog odbora.

Nadalje, u sudskom registru istog trgovačkog suda pod matičnim brojem subjekta: 010089716 upisano je trgovačko društvo Vodne usluge d.o.o., OIB: 43307218011, a Grad Bjelovar je upisan kao jedini član/osnivač navedenog društva.

Na zahtjev Povjerenstva Grad Bjelovar dostavio je očitovanje KLASA: 022-01/18-01/1, URBROJ: 2103/01-08-01/1-18-3 od 6. prosinca 2018.g. u kojem se navodi da Igor Brajdić obnaša dužnost zamjenika gradonačelnika u mandatu 2017.-2021., počevši od 8. lipnja 2017.g. te da u razdoblju od stupanja na dužnost do dana slanja očitovanja Grad Bjelovar nije stupao u poslovne odnose s trgovačkim društvom Hidroregulacija d.d. niti je navedeno trgovačko društvo bilo član zajednice ponuditelja ili podisporučitelj u poslovnim odnosima s Gradom Bjelovarom.

U očitovanju Grada Bjelovara nadalje se navodi da je imenovani dužnosnik od 23. kolovoza 2018.g. pri SKDD-u upisan kao vlasnik poslovnih udjela, i to 1397 dionica, odnosno 3,58%, a koje je stekao nasljeđivanjem iza pok. oca sukladno rješenju o nasljeđivanju od 5. lipnja 2018.g. te je u fazi prijenosa upravljačkih prava, odnosno poslovnih udjela na drugu osobu.

U privitku očitovanja Grad Bjelovar dostavio je rješenje o nasljeđivanju javnog bilježnika Marije Kustić, posl. broj: O 1255/2018 od 5. lipnja 2018.g. te je uvidom u isto utvrđeno da je dužnosnika Igor Brajdić iza pok. oca ………….. naslijedio sve pokretnine u cijelosti, među kojima i 1397 dionica trgovačkog društva Hidroregulacija d.d. S obzirom da su se stranke odrekle prava na prigovor rješenje je postalo pravomoćno istoga dana kada je doneseno.

Povjerenstvo je nadalje izvršilo uvid u izvješća o imovinskom stanju koja je dužnosnik Igor Brajdić podnio nakon pravomoćnosti rješenja o nasljeđivanju, odnosno nakon 5. lipnja 2018.g. te utvrdilo da je dužnosnik podnio tri izvješća o imovinskom stanju povodom promjene, i to: 20. rujna 2018.g., 17. prosinca 2018.g. te 3. siječnja 2019.g.

U izvješću o imovinskom stanju podnesenom 20. rujna 2018.g. dužnosnik je u dijelu podataka o poslovnim udjelima, dionicama i vrijednosnim papirima u poslovnim subjektima naveo da je imatelj 1397 dionica u trgovačkom društvu Hidroregulacija d.d. te da nije izvršen prijenos upravljačkih prava. U rubrici „Napomena“ dužnosnik je naveo da je u tijeku prijenos dionica na drugu osobu.

Dužnosnik je potom u izvješću o imovinskom stanju podnesenom 17. prosinca 2018.g. također naveo da je imatelj 1397 dionica u trgovačkom društvu Hidroregulacija d.d. te da nije izvršen prijenos upravljačkih prava, međutim, u rubrici „Napomena“ dužnosnik je naveo da je zaključen ugovor o prijenosu dionica s fizičkom osobom, ovjeren kod javnog bilježnika Marije Čulo Poljak, broj OV-7332/2018 od 14. prosinca 2018.g. koji je isti dan poslan na provedbu u SKDD te da će dužnosnik nakon provedbe prijenosa dionica na novog stjecatelja o istom obavijestiti Povjerenstvo.

Dana 3. siječnja 2019.g.dužnosnik je ponovno podnio izvješće o imovinskom stanju u kojem je naveo da ne postoje poslovni udjeli, dionice i vrijednosni papiri u poslovnim subjektima. U privitku izvješća o imovinskom stanju dužnosnik je dostavio obavijest SKDD-a o stanju i promjenama na računu dužnosnika u odnosu na dionice trgovačkog društva Hidroregulacija d.d. na dan 24. prosinca 2018.g. Uvidom u navedenu obavijest utvrđeno je da dužnosnik Igor Brajdić više nije imatelj dionica navedenog trgovačkog društva.

Povjerenstvo je zatražilo podatke i od trgovačkog društva Vodne usluge d.o.o. koje je dana 4. prosinca 2018.g. dostavilo rješenje o imenovanju Skupštine tog trgovačkog društva KLASA: 080-04/17-01/14, URBROJ: 2103/01-01-17-1 od 23. lipnja 2017.g. kojim se u Skupštinu istog imenuju Dario Hrebak za predsjednika te Ante Topalović i Igor Brajdić za članove.

Trgovačko društvo Vodne usluge d.o.o. dostavilo je i sve ugovore sklopljene s trgovačkim društvom Hidroregulacija d.d. u razdoblju od lipnja 2017.g. kada je dužnosnik Igor Brajdić počeo obnašati dužnost zamjenika gradonačelnika Grada Bjeolovara, pa nadalje. Uvidom u dostavljene ugovore i popratnu dokumentaciju Povjerenstvo je utvrdilo da je za vrijeme mandata dužnosnika Igora Brajdića sklopljeno 7 ugovora između navedenih trgovačkih društava, to:

- 31. kolovoza 2017.g. sklopljen je Ugovor o građenju br. 01/18-26-2017/V za rekonstrukciju sustava javne odvodnje u ulici Don Frane Bulića i izgradnju javne odvodnje u Bosanskoj ulici u vrijednosti od 617.587,32 kn bez PDV-a;

- 18. siječnja 2018.g. sklopljen Ugovor broj 01-18-1-2018/V kojim se trgovačko društvo Hidroregulacija d.d. kao Izvršitelj obvezuje izraditi projektnu dokumentaciju – tehničko rješenje za izgradnju vodoopskrbnog cjevovoda u dijelu naselja Patkovac, u vrijednosti 14.900,00 kn bez PDV-a;

- 5. veljače 2018.g. sklopljen je Ugovor broj 01-18-3-2018/V za izradu idejnog i glavnog projekta crpne stanice na odlagalištu komunalnog otpada „Doline“ Bjelovar i tlačnog spojnog cjevovoda kojim se procjedna voda iz tijela odlagališta transportira do zadnjeg izgrađenog okna mreže javne odvodnje u naselju Ždralovi, u vrijednosti od 26.500,00 kn bez PDV-a;

- 7. veljače 2018.g sklopljen Ugovor broj: 01-18-4-2018/V za izrada glavnih projekata izgradnje sustava javne odvodnje Grada Bjelovara u Ulici Vlahe Bukovca, u vrijednosti 19.700,00 kn bez PDV-a;

- 30. travnja 2018.g. sklopljen je ugovor o javnim radovima, broj: 01-18-15-2018/V za izgradnju sustava javne odvodnje u ulicama Naselje Petra Krešimira i Livadska ulica u vrijednosti od 1.252.834,62 kn bez PDV-a, te ugovor o javnim radovima broj: 01-18-14-2018/V za izvođenje radova rekonstruukcije javne odvodnje u ulicama: Zagorska ulica, dio Ulice Ferde Livadića, A. Mihanovića te Trg hrvatskih branitelja, u vrijednosti 1.274.310,64 kn bez PDV-a;

- 9. studenoga 2018.g. sklopljen je ugovor broj: 01-18-45-2018/V kojim se trgovačko društvo Hidroregulacija d.d. kao Izvršitelj obvezuje izraditi glavne projekte izgradnje sustava javne odvodnje Grada Bjelovara u Ulici F. Livadića, M. Gupca, A. Trumbića, I. Gundulića i Baranjskoj ulici, u vrijednosti 52.500,00 kn bez PDV-a.

Dana 19. rujna 2018.g. sklopljeni su dodaci oba ugovora o javnim radovima sklopljena 30. travnja 2018.g., a kojima je izmijenjen rok za izvođenje radova.

Sve navedene ugovore u ime trgovačkog društva Vodne usluge d.o.o. potpisali su predsjednik Uprave tog trgovačkog društva Ivan Ivančić i član Uprave Zoran Bišćan, dok je odluke o odabiru donio predsjednik Uprave Ivan Ivančić. Dužnosnik Igor Brajdić nije sudjelovao u postupcima jednostavne i javne nabave koji su prethodili sklapanju ugovora.

Na dodatni zahtjev Povjerenstva, trgovačko društvo Vodne usluge d.o.o. dostavilo je očitovanje, broj: 01-308/1/2019 od 11. ožujka 2019.g. u kojem se navodi da Skupštinu trgovačkog društva Vodne usluge d.o.o. čine izabrani predstavnici imatelja udjela i to: gradonačelnik Grada Bjelovara, zamjenik gradonačelnika zadužen za resor gospodarstva i predsjednik Gradskog vijeća Grada Bjelovara. Skupština navedenog trgovačkog društva, osim svojih ovlasti propisanih člankom 12. Izjave o osnivanju društva, ni na koji drugi način nije uključena u donošenje poslovnih odluka društva koje samostalno vodi Uprava društva. Slijedom navedenoga, predsjednik Uprave trgovačkog društva Vodne usluge d.o.o., kao potpisnik dostavljenog očitovanja, u ime Uprave društva izjavljuje da nitko od navedenih članova Skupštine nije raspravljao ili sudjelovao u donošenju odluke o stupanju u poslovni odnos s trgovačkim društvom Hidroregulacija d.d. Izbor izvođača radova isključivo je rezultat dosljedne primjene Zakona o javnoj nabavi te Internog akta o nabavi. Propisane postupke javne nabave autonomno provodi Odjel za nabavu u kojem je zaposlen i certificirani ovlaštenik za javnu nabavu. Poziv u postupcima male vrijednosti upućuje se u pravilu poslovnim subjektima s kojima je već ranije ostvarivana suradnja na istim ili sličnim projektima i koji su temeljem istih stekli zadovoljavajuće reference. Uz poziv na propisani broj adresa poslovnih subjekata, sukladno odredbama Internog akta o nabavi, poziv za nadmetanje u postupcima male vrijednosti objavljuje se i na internetskim stranicama društva. Internu odluku o pripremi i provedbi postupka javne nabave, čiji sastavni dio čini i imenovanje ovlaštenih predstavnika naručitelja donosi isključivo Uprava društva. Ovlašteni predstavnici naručitelja za provedbu postupka nabave imenuju se u pravilu iz reda zaposlenika, a prema potrebi i na zahtjev, mogu biti imenovani i ovlašteni predstavnici drugih subjekata koji bi se pojavljivali kao suinvestitori, a koji svoje predstavnike imenuju posebnom odlukom. Trgovačko društvo Hidroregulacija d.d. dugogodišnji je poslovni partner trgovačkog društva Komunalac d.o.o. koje je u prosincu 2013.g. podijeljeno sukladno Zakonu o vodama, a potom i društva Vodne usluge d.o.o. koje je nastalo nakon podjele, i to upravo na sličnim projektima niskogradnje. Suradnja s trgovačkim društvom Hidroregulacija d.d. je neminovnost zbog činjenice da je navedeno društvo jedno od rijetkih na području Bjelovarsko-bilogorske županije s potrebnim kapacitetima za značajnije infrastrukturne radove. U privitku očitovanja dostavljen je popis svih ugovora između trgovačkog društva Hidroregulacija d.d. i trgovačkog društva Komunalac d.o.o. (prije podjele), odnosno društva Vodne usluge d.o.o. (nakon podjele).

Uvidom u dostavljeni tablični prikaz svih sklopljenih ugovora između trgovačkog društva Komunalac d.o.o. i trgovačkog društva Hidroregulacija d.d. utvrđeno je da je u razdoblju od 2008.g. do 2013.g. sklopljeno ukupno 15 ugovora i 6 dodataka ugovorima te da je najniža ugovorena vrijednost bila 12.900,00 kn, a najviša 4.843,439,43 kn. Potom je u razdoblju od 2014.g. do lipnja 2017.g., kada je dužnosnik Igor Brajdić stupio na dužnost, sklopljeno još 4 ugovora i 3 dodatka ugovorima između trgovačkog društva Vodne usluge d.o.o. kao pravnog sljednika društva Komunalac d.o.o. i trgovačkog društva Hidroregulacija d.d.

Povjerenstvo je nadalje od trgovačkog društva Vodne usluge d.o.o. zatražilo podatke o tome je li dužnosnik Igor Brajdić kao član Skupštine trgovačkog društva Vodne usluge d.o.o. sudjelovao u odlučivanju o davanju razrješnice ili donosio bilo kakve druge odluke koje se izravno ili neizravno odnose na predsjednika i članove Uprave toga trgovačkog društva te da dostave odgovarajuću dokumentaciju.

Na tako postavljeni upit trgovačko društvo Vodne usluge d.o.o. dostavilo je Zapisnik sa Skupštine navedenog trgovačkog društva održane dana 26. lipnja 2017.g. te odluku kojom se daje razrješnica članovima Uprave za vođenje poslova društva u 2016.g., kao i Zapisnik sa Skupštine navedenog trgovačkog društva održane dana 27. lipnja 2018.g. te odluku kojom se daje razrješnica članovima Uprave za vođenje poslova društva u 2017.g.

Uvidom u Zapisnik sa Skupštine trgovačkog društva Vodne usluge d.o.o., posl.br.: OU-141/17-1 od 26. lipnja 2017.g. utvrđeno je da su na Skupštini bili nazočni članovi Skupštine: Dario Hrebak, gradonačelnik Grada Bjelovara, Ante Topalović, predsjednik Gradskog vijeća Grada Bjelovara i Igor Brajdić, zamjenik gradonačelnika Grada Bjelovara. Također je utvrđeno da je pod točkom 6. Dnevnog reda bilo predviđeno donošenje Odluke o davanju razrješnice članovima Uprave Društva za 2016.g. Iz Zapisnika je nadalje utvrđeno da je jednoglasno donesena Odluka kojom se daje razrješnica članovima Uprave trgovačkog društva Vodne usluge d.o.o. Bjelovar za vođenje poslova društva u 2016.g., i to: Ivanu Ivančiću, predsjedniku Uprave te Josipu Hegedu i Zoranu Bišćanu, članovima Uprave. Navedena odluka stupila je na snagu danom donošenja.

Uvidom u Zapisnik sa Skupštine trgovačkog društva Vodne usluge d.o.o., posl.br.: OU-151/18-1 od 27. lipnja 2018.g. utvrđeno je da su na Skupštini bili nazočni članovi Skupštine: Dario Hrebak, gradonačelnik Grada Bjelovara, Ante Topalović, predsjednik Gradskog vijeća Grada Bjelovara i Igor Brajdić, zamjenik gradonačelnika Grada Bjelovara. Također je utvrđeno da je pod točkom 6. Dnevnog reda bilo predviđeno donošenje Odluke o davanju razrješnice članovima Uprave Društva za 2017.g. Iz Zapisnika je nadalje utvrđeno da je jednoglasno donesena Odluka kojom se daje razrješnica članovima Uprave trgovačkog društva Vodne usluge d.o.o. Bjelovar za vođenje poslova društva u 2017.g., i to: Ivanu Ivančiću, predsjedniku Uprave te Josipu Hegedu i Zoranu Bišćanu, članovima Uprave. Navedena odluka stupila je na snagu danom donošenja.

Nadalje, na zahtjev Povjerenstva trgovačko društvo Hidroregulacija d.d dostavilo je očitovanje broj: 01-493/2020. od 22. travnja 2020.g. u kojem se navodi da dužnosnik Igor Brajdić nije primao dividendu jer je društvo nakon 2009.g. nije niti isplaćivalo.

Povjerenstvo je podatke zatražilo i od SKDD-a koje u očitovanju broj: U-231/2013-33 JF od 15. lipnja 2020.g. navodi da je dužnosnik Igor Brajdić bio imatelj dionica u razdoblju od 4. rujna 2018.g. do 24. prosinca 2018.g.

Uz očitovanje SKDD-a dostavljena je i Obavijest o stanju računa na dan 4. rujna 2018.g., izdana dužnosniku Igoru Brajdiću u kojoj je udio dužnsonika u vlasništvu trgovačkog društva Hidroregulacija d.d. izražen kroz broj dionica te kroz postotak koji navedene dionice čine u temeljnom kapitalu tog trgovačkog društva. Uvidom u navedenu Obavijest utvrđeno je da je dužnosnik Igor Brajdić bio nositelj 1397 dionica koje čine 3,5857% udjela u temeljnom kapitalu toga društva. Iz navedene Obavijesti nije vidljiv datum izdavanje iste.

SKDD je na zahtjev Povjerenstva dostavilo i dodatno očitovanje broj: U-231/13-35 JF od 6. srpnja 2020.g. u kojem se navodi da je rješenje o nasljeđivanju iza pok. …………….. zaprimljeno dana 23. kolovoza 2018.g. Navedeno rješenje provedeno je 4. rujna 2018.g., odnosno unutar roka od 10 radnih dana za provedbu uredne dokumentacije koji je propisan Pravilima i Uputom SKDD-a. U očitovanju SKDD-a se nadalje navodi da se prijenos vrijednosnih papira na temelju pravnih poslova izvan uređenog tržišta provodi ovisno o datumu primitka dokumentacije te da nema antidatiranih prijenosa, a sukladno članku 133. Uputa SKDD-a, promjene pozicija koje nastanu upisom naloga u depozitorij imaju pravni učinak od dana kada je upis izvršen u sustavu SKDD-a. Budući da SKDD ne izdaje akt o prijenosu, već se vlasnike/nositelje računa o istom obavještava putem redovnih dnevnih i mjesečnih obavijesti, Igoru Brajdiću je početkom listopada 2018.g. kreirana automatska obavijest o stanju i promjenama na računu za rujan 2018.g. koja mu je bila dostupna na usluzi e-Ulagatelj (tada Moj e-račun) koju je samostalno aktivirao dana 28. kolovoza 2018.g. i prihvatio dostavu izvješća na taj način. Ujedno, Igor Brajdić je preko navedene usluge, dana 20. rujna 2018.g. naručio izvještaj „Obavijest o stanju računa na današnji dan“ (na dan 20. rujna 2018.g.) koji je odmah kreiran te je bio dostupan na predmetnoj usluzi za online preuzimanje. Nadalje, dana 17. prosinca 2018.g. SKDD je zaprimio ugovor o prijenosu dionica na teret računa Igora Brajdića uz koji je također bio priložen zahtjev za dostavu obavijesti o promjeni. Ugovor je proveden 24. prosinca 2018.g. te je Igoru Brajdiću početkom siječnja bila dostupna Obavijest o stanju i promjenama u prosincu 2018.g. na usluzi Moj e-račun. U očitovanju se nadalje napominje da svaki ulagatelj preko navedene usluge može naručiti Obavijest o stanju računa u svakom trenutku i izvještaj mu je odmah dostupan. Preko navedene usluge ulagatelj ostvaruje online uvid u stanje računa i izrađene izvještaje.

Povjerenstvo također utvrđuje da je na zahtjev dužnosnika Igora Brajdića na 21. sjednici održanoj 4. rujna 2018.g. dalo mišljenje da je dužnosnik Igor Brajdić na temelju članka 8. stavka 2., u vezi sa člankom 8. stavcima 6. i 7. ZSSI-a, povodom nasljeđivanja ostavinske imovine iza pokojnog oca, dužan u izvješću o imovinskom stanju prijaviti podatke o vrsti i ukupnoj vrijednosti nasljedstva te podatke od koga je nasljedstvo naslijeđeno, kao i podatke o naslijeđenoj nekretnini, osobnim vozilima koja su veće vrijednosti te dionicama, i to istekom godine u kojoj je rješenje o nasljeđivanju iza pokojnog oca postalo pravomoćno.

U istom mišljenju Povjerenstvo je ukazalo dužnosniku da ako je nasljeđivanjem postao nositeljem 0,5% ili više dionica trgovačkog društva Hidroregulacija d.d., obvezan je upravljačka prava na temelju svojih udjela u vlasništvu navedenog trgovačkog društva, za vrijeme obnašanja dužnosti, prenijeti na drugu osobu ili posebno tijelo, kao povjerenika.

Na temelju prikupljenih podataka i dokumentacije Povjerenstvo je utvrdilo da je dužnosnik Igor Brajdić nasljeđivanjem iza pokojnog oca stekao 1397 dionica trgovačkog društva Hidroregulacija d.d. te je, sukladno podacima dostavljenim od strane SKDD-a, kao nositelj navedenih dionica bio upisan od 4. rujna 2018.g. do 24. prosinca 2018.g. Nadalje je utvrđeno da je dužnosnik zatražio mišljenje Povjerenstva koje mu je u svom mišljenju danom 4. rujna 2018.g. ukazalo na odredbu članka 16. stavka 1. ZSSI-a kojom je propisano da je u slučaju stjecanja 0,5% ili više udjela u kapitalu trgovačkog društva Hidroregulacija d.d. obvezan upravljačka prava prenijeti na povjerenika. Po danom mišljenju Povjerenstva, dužnosnik je dana 20. rujna 2018.g. putem aplikacije Moj e-račun od SKDD-a naručio izvještaj „Obavijest o stanju računa na današnji dan“ koji je odmah kreiran te je bio dostupan na predmetnoj usluzi za online preuzimanje, a u kojem je naveden postotak dionica trgovačkog društva Hidroregulacija d.d. u vlasništvu dužnosnika. Povjerenstvo je stoga utvrdilo da je dužnosnik na dan 20. rujna 2018.g. imao saznanje da udio njegovih dionica u trgovačkom društvu Hidroregulacija d.d. prelazi 0,5%. Dužnosnik je istoga dana, odnosno 20. rujna 2018.g., podnio Povjerenstvu izvješće o imovinskom stanju u kojem je naveo da je imatelj 1397 dionica u trgovačkom društvu Hidroregulacija d.d. te da nije izvršen prijenos upravljačkih prava. U rubrici „Napomena“ dužnosnik je naveo da je u tijeku prijenos dionica na drugu osobu. U izvješću o imovinskom stanju podnesnom 17. prosinca 2018.g. dužnosnik je naveo da je zaključen ugovor o prijenosu dionica s fizičkom osobom, ovjeren kod javnog bilježnika Marije Čulo Poljak, broj OV-7332/2018 od 14. prosinca 2018.g. te da je isti dostavljem SKDD-u na provedbu upisa.

Povjerenstvo obrazlaže da su, sukladno članku 8. stavku. 2. ZSSI-a, dužnosnici dužni izvješće o imovinskom stanju povodom bitne promjene u imovini podnijeti istekom godine u kojoj je promjena nastala. Međutim, članak 16. stavak 1. ZSSI-a obvezuje dužnosnike od dana stupanja na dužnost te su dužnosnici odmah po stupanju na dužnost obvezni svoje postupanje uskladiti s odredbama navedenog članka. S obzirom da je dužnosnik Igor Brajdić nakon nasljeđivanja dionica trgovačkog društva Hidroregulacija d.d. zatražio mišljenje Povjerenstva s ciljem postupanja u skladu s odredbama ZSSI-a te je odmah nakon saznanja da njegov udio u vlasništvu trgovačkog društva Hidroregulacija d.d. prelazi 0,5% podnio izvješće o imovinskom stanju u kojem je naveo podatke o dionicama u svom vlasništvu te obavijestio Povjerenstvo da je prijenos dionica u tijeku, kao i da je u kraćem vremenskom razdoblju izvršio prijenos dionica na drugu osobu, Povjerenstvo ocijenjuje da je dužnosnik nakon nasljeđivanja predmetnih dionica poduzeo potrebne radnje s ciljem usklađivanja svog postupanja s odredbom članka 16. ZSSI-a.

Povjerensto je također uzelo u obzir okolnost da je dužnosnik navedene dionice stekao nasljeđivanjem iza pok. oca, odnosno uslijed životne situacije koju nije moguće predvidjeti niti planirati te da je za prijenos dionica na drugu osobu potrebno određeno vrijeme, prvenstveno radi pronalaska osobe na koju će dionice biti prenesene.

Slijedom navedenoga Povjerenstvo je donijelo odluku da se postupak protiv dužnosnik Igora Brajdića koji je pokrenut odlukom Povjerenstva broj. 711-I-1374-P-296-18/19-08-8 od 29. ožujka 2019.g. zbog moguće povrede članka 16. stavka 1. ZSSI-a, obustavlja.

Povjerenstvo je nadalje iz prikupljenih podataka i dokumentacije utvrdilo da je dužnosnik Igor Brajdić, kao predstavnik Grada Bjelovara, imenovan za jednog od tri člana Skupštine trgovačkog društva Vodne usluge d.o.o. koje je stupalo u više poslovnih odnosa s trgovačkim društvom Hidroregulacija d.d. za vrijeme dok je imatelj dionica u društvu Hidroregulacija d.d. bio otac dužnosnika, a jedan ugovor te dva aneksa ugovora sklopljeni su nakon što je sam dužnosnik postao imatelj dionica u istom društvu.

Povjerenstvo obrazlaže kako sklapanje navedenih ugovora samo po sebi ne upućuje na povredu odredbi ZSSI-a s obzirom da je utvrđeno da su provedeni postupci javne, odnosno jednostavne nabave, ovisno o procijenjenoj vrijednosti ugovora te da dužnosnik Igor Brajdić nije ni na koji način sudjelovao u navedenim postupcima.

Povjerenstvo međutim obrazlaže kako je zakonodavac propisao udio od 0,5% i više udjela u vlasništvu (kapitalu) trgovačkog društva kao relevantni udio iz kojeg proizlazi dužnosnikov privatni interes povodom kojeg se osnovano može smatrati da dužnosnik u odnosu na to trgovačko društvo ne može biti nepristran. Upravo iz tog razloga propisana je obveza prijenosa upravljačkih prava u takvom trgovačkom društvu na drugu osobu ili posebno tijelo (povjerenika), kao i zabrana stupanja poslovni odnosi između trgovačkog društva u kojem dužnosnik ima udio u vlasništvu od 0,5% ili veći i tijela javne vlasti u kojem dužnosnik obnaša dužnost.

Povjerenstvo stoga smatra da je na nepristranost dužnosnika kao člana Skupštine trgovačkog društva Vodne usluge d.o.o. prilikom donošenja odluka koje se odnose na članove Uprave navedenog društva, mogla utjecati okolnost da je Uprava toga društva donosila odluke o stupanju u poslovne odnose s trgovačkim društvom Hidroregulacija d.d. u kojem su dužnosnikov otac, a potom i sam dužnosnik imali više od 0,5% udjela u vlasništvu.

S obzirom da je dužnosnik Igor Brajdić bio prisutan na Skupštinama trgovačkog društva Vodne usluge d.o.o. održanim 26. lipnja 2017.g. i 27. lipnja 2018.g., i to kao predstavnik Grada Bjelovara, te da je glasovao o davanju razrješnice predsjedniku i članu Uprave trgovačkog društva Vodne usluge d.o.o. koji su donosili odluke o odabiru društva Hidroregulacija d.d. kao najpovoljnijeg ponuditelja i potpisivali ugovore s trgovačkim društvom Hidroregulacija d.d., Povjerenstvo je utvrdilo da osnovano može smatrati da je privatni interes dužnosnika Igora Brajdića, koji proizlazi iz udjela u vlasništvu člana obitelji dužnosnika te samog dužnosnika u društvu Hidroregulacija d.d. većeg od 0,5%, utjecao na njegovu nepristranost u obavljanju javne dužnosti te se dužnosnik nalazio u situaciji sukoba interesa iz članka 2. stavka 2. podstavka 2. ZSSI-a.

Povjerenstvo dodatno pojašnjava da je člankom 441. Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13. i 110/15.) propisano je da skupština društva s ograničenom odgovornošću odlučuje o pitanjima određenim društvenim ugovorom, između ostaloga o davanju razrješnice članovima uprave i nadzornog odbora. Člankom 276. stavkom 2. istog Zakona propisano je da davanjem razrješnice glavna skupština odobrava kako su članove uprave i nadzornog, odnosno upravnog odbora vodili društvo. Povjerenstvo pritom ističe da nije ocjenjivalo je li davanje razrješnice članovima Uprave bilo opravdano, već može li se smatrati da je privatni interes dužnosnika Igor Brajdić koji proizlazi iz udjela u vlasništvu dužnosnikovog oca, a potom i samog dužnosnika u trgovačkom društvu Hiroregulacija d.d., mogao utjecati na dužnosnikovu nepristranost prilikom donošenja odluka o davanju razrješnica Upravi tog trgovačkog društva.

Sukladno članku 42. ZSSI-a, nije predviđena mogućnost izricanja sankcija za utvrđenje situacije sukoba interesa dužnosnika iz članka 2. ZSSI-a

Slijedom svega navedenog, odlučeno je kao u izreci.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Igor Brajdić, elektroničkom dostavom
2. Podnositelju prijave, putem elektroničke pošte
3. Objava na internetskoj stranici Povjerenstva
4. Pismohrana